**ประเด็นเกี่ยวกับอัล-อิสติอาซะฮฺ (الإستعاﺬة)**

1) อัล-อิสติอาซะฮฺ (الإستعاﺬة) หมายถึง การขอความคุ้มครองต่อพระองค์อัลลอฮฺ (ซ.บ.) ให้พ้นจากสิ่งที่ไม่ดีหรือสิ่งที่ไม่พึงประสงค์ให้เกิดขึ้น โดยปริยายหมายถึงการกล่าวประโยคที่ว่า (أعوﺬبالله من الشيطان الرجيم) "ข้าพเจ้าขอพึ่งพิงอัลลอฮฺ (ซ.บ.) ด้วยการคุ้มครองและปกปักรักษาข้าพเจ้าให้พ้นจากความชั่วร้ายของชัยฏอนที่ถูกขับไล่ให้ห่างไกลจากความดีงามหรือถูกสาปจากพระเมตตาของพระองค์"

2) พระองค์อัลลอฮฺ (ซ.บ.) ทรงใช้ให้กล่าว อิสติอาซะฮฺ ณ ตอนเริ่มของทุกๆการอ่านคัมภีร์อัล-กุรอานในดำรัสที่ว่า:

(فَإِﺬَا قَرَأْ تَ القرآنَ فَاﺳْﺘَﻌِﺬْ باللهِ من الشيطان الرجيم)

"ดังนั้นเมื่อท่านประสงค์จะอ่านอัล-กุรอาน ท่านก็จงขอความคุ้มครองต่ออัลลอฮฺ (ซ.บ.) ให้พ้นจากความชั่วร้ายของชัยฏอนที่ถูกขับไล่ให้ห่างไกลจากความดีงาม" (อันนะหฺล์: 98)

 คำสั่งให้กล่าวอิสติอาซะฮฺนี้เป็นคำสั่งในเชิงส่งเสริม (อัล-อัมร์ อะลัล นัดบิ) ตามทัศนะของปวงปราชญ์ และอัน-นักก็อชเล่าจากท่านอะฏออฺว่า: แท้จริงการกล่าวอิสติอาซะฮฺนั้นเป็นสิ่งจำเป็น (วาญิบ) ในตอนต้นของทุกๆการอ่านที่มิใช่การอ่านในละหมาด และนักวิชาการมีความเห็นต่างกันในกรณีการอ่านอิสติอาซะฮฺในละหมาด

 - อิบนุ สีรีน, อัน-นะเคาะอียฺ และนักวิชาการกลุ่มหนึ่งจะกล่าวอิสติอาซะฮฺในการละหมาดในทุกร็อกอะฮฺโดยปฏิบัติตามคำสั่งของอัลลอฮฺในกรณีกล่าวอิสติอาซะฮฺตามนัยกว้างๆ

 - อบูหะนีฟะฮฺและอัช-ชาฟิอียฺจะกล่าวอิสติอาซะฮฺในร็อกอะฮฺแรกจากการละหมาดโดยถือว่าการอ่านในละหมาดทั้งหมดเหมือนกับการอ่านเดียวกัน

 - มาลิก มีทัศนะว่าไม่ควรกล่าวอิสติอาซะฮฺในละหมาดฟัรฺฎู และอนุญาตให้อ่านในละหมาดสุนนะฮฺกิยามของเราะมะฎอน (ตัฟสีรฺ อัล-กุรฺฏุบัยฺ 1/75)

 - อิมามอัน-นะวาวียฺ ระบุว่า อิมามอัช-ชาฟิอียฺและอัศหาบุชชาฟิอียฺ กล่าวว่า: ส่งเสริม (มุสตะหับ) ให้กล่าวอิสติอาซะฮฺในทุกๆการละหมาดฟัรฎูหรือละหมาดสุนนะฮฺหรือละหมาดที่ถูกบน (มันซูเราะฮฺ) ทั้งผู้ที่ละหมาดคนเดียวหรืออิมามหรือมะอฺมูมหรือผู้ที่ละหมาดในสภาพที่นอนตะแคง ทั้งหญิงและชายตลอดจนเด็กทั้งผู้ที่มิได้เดินทางและผู้ที่เดินทาง ทั้งผู้ที่ยืนละหมาดหรือนั่งละหมาด รวมถึงนักรบ ยกเว้นผู้ที่เป็นมัสบู๊กซึ่งเกรงว่าจะพลาดการอ่านบางส่วนของสูเราะฮฺอัล-ฟาติหะฮฺ หากว่าผู้นั้นพะวงอยู่กับการอ่านอิสติอาซะฮฺ ก็ให้ผู้ที่เป็นมัสบู๊กนั้นละทิ้งการอ่านอิสติอาซะฮฺและให้เริ่มอ่านสูเราะฮฺอัล-ฟาติหะฮฺนั้นเลย แล้วให้ผู้นั้นไปอ่านอิสติอาซะฮฺในร็อกอะฮฺอื่น ส่วนในการละหมาดญะนาซะฮฺนั้นมี 2 ประเด็นในมัซฮับชะฟิอียฺ ประเด็นที่ถูกต้อง (เศาะฮีหฺ) คือ ส่งเสริม (มุสตะหับ) ให้กล่าวอิสติอาซะฮฺในละหมาดญะนาซะฮฺเช่นเดียวกับการกล่าวตะอฺมีน (آمين) (กิตาบ อัล-มัจญมูอฺ ชัรฺหุล มุฮัซซับ; อัน-นะวาวียฺ 3/281)

3) การกล่าวอิสติอาซะฮฺเป็นที่ส่งเสริม (มุสตะหับสำหรับทุกคนที่ต้องการจะเริ่มในการอ่านอัล-กุรอานทั้งในการละหมาดและอื่นจากการละหมาด และให้ผู้อ่านนั้นกล่าวอิสติอาซะฮฺเสียงดังนอกการละหมาดโดยการเห็นพ้อง (อิตติฟ๊าก) ของบรรดาอัล-กุรฺรออฺ (นักอ่าน) และการกล่าวอิสติอาซะฮฺเพียงครั้งเดียวก็ถือว่าเพียงพอแล้ว ตราบใดที่ผู้อ่านไม่ได้ตัดตอนการอ่านของตนด้วยคำพูดหรือการหยุดนิ่งที่นาน ดังนั้นหากผู้อ่านตัดตอนการอ่านด้วยอันหนึ่งจากสองกรณีนั้น ก็ให้เริ่มต้นกล่าวอิสติอาซะฮฺใหม่ และถ้าหากผู้อ่านลงก้มสุหญูดติลาวะฮฺ แล้วต่อมาผู้นั้นได้กลับสู่การอ่านก็ไม่ต้องกล่าวอิสติอาซะฮฺ เพราะนั่นไม่ใช่การคั่น (ฟัศล์) หรือเป็นเพียงการคั่นเล็กน้อยเท่านั้น อิมามอัล-มุตะวัลลียฺได้ระบุไว้ (อ้างแล้ว 3/281)

4) ตำแหน่งการกล่าวอิสติอาซะฮฺ คือ ก่อนการอ่าน ตามทัศนะปวงปราชญ์ แต่ท่านอบูฮุรอยเราะฮฺ (ร.ฎ.), อิบนุสีรีน และอัน-นะเคาะอียฺ จะกล่าวอิสติอาซะฮฺหลังการอ่าน โดยท่านอบูฮุรอยเราะฮฺ (ร.ฎ.) จะกล่าวอิสติอาซะฮฺหลังเสร็จสิ้นจากการอ่านสูเราะฮฺอัล-ฟาติหะฮฺตามสิ่งที่ปรากฏชัด (ซอฮิรฺ) ของอายะฮฺในสูเราะฮฺอัน-นะหฺล์ระบุ

 - ตามทัศนะที่ถูกต้องที่สุด (อัล-อะเศาะฮฺ) ในมัซฮับอัช-ชาฟิอียฺ ถือว่าส่งเสริม (มุสตะหับ) ให้กล่าวอิสติอาซะฮฺในทุกๆร็อกอะฮฺ และอิบนุสีรีนก็มีทัศนะเช่นนี้ ส่วนอะฎออฺ, อัล-หะสัน, อัน-นะเคาะอียฺ, อัษ-เษารียฺ และอบูหะนีฟะฮฺ มีทัศนะว่า การกล่าวอิสติอาซะฮฺจะจำกัดอยู่เฉพาะร็อกอะฮฺแรก และอัษ-เษารียฺมีทัศนะตรงกับอบูหะนีฟะฮฺว่า: ผู้เป็นมะอฺมูมไม่ต้องกล่าวอิสติอาซะฮฺเพราะการอ่านไม่ใช่สิ่งที่มะอฺมูมต้องอ่านในทัศนะของบุคคลทั้งสอง (3/282-283)

 - การกล่าวอิสติอาซะฮฺในละหมาดที่อ่านดัง ทัศนะที่มีน้ำหนัก (รอญิหฺ) ในมัซฮับอัช-ชาฟิอียฺคือไม่ต้องกล่าวเสียงดัง สอดคล้องกับทัศนะของท่านอิบนุ อุมัรฺ และอบูหะนีฟะฮฺ ส่วนท่านอบูฮุรอยเราะฮฺกล่าวว่า ให้กล่าวเสียงดัง และอิบนุ อบีลัยลา กล่าวว่า การกล่าวอิสติอาซะฮฺดังหรือค่อยเสมอกันดีทั้งคู่ (3/282)

5) สำนวนการกล่าวอิสติอาซะฮฺตามมัซฮับอัช-ชสฟิอียฺคือการกล่าวว่า: (أعوﺬ بالله من الشيطان الرجيم) ตามที่อายะฮฺในสูเราะฮฺอัน-นะหฺล์ระบุ และเป็นทัศนะของปราชญ์ส่วนมาก แต่อิมามอัษ-เษารียฺกล่าวว่า: ส่งเสริมให้กล่าวว่า: (أعوﺬ بالله من الشيطان الرجيم إن اللهَ هو اﻠﺳﱠمَيْعُ العَلِيْمُ)ส่วนอิมามอัล-หะสัน อิบนุ ศอลิหฺกล่าวว่า: ส่งเสริมให้กล่าวว่า: (أعوﺬ باللهِ السميع العليم من الشيطان الرجيم) และในอีกสำนวนหนึ่งระบุว่า: (أعوﺬ بالله السميع العليم من الشيطان الرجيم ، إن اللهَ هو السميع العليم) (3/282)

 - หากผู้ละหมาดได้ละทิ้งการกล่าวอิสติอาซะฮฺในร็อกอะฮฺแรกโดยเจตนาหรือหลงลืมก็ส่งเสริมให้กล่าวในร็อกอะฮฺที่ 2 โดยไม่มีข้อขัดแย็ง (3/281)

6) เมื่อเริ่มต้นการอ่านนับตั้งแต่ต้นของสูเราะฮฺก็สมควรกล่าวอิสติอาซะฮฺและบัสมะละฮฺ ยกเว้นตอนเริ่มต้นสุเราะฮฺอัต-เตาบะฮฺ ให้กล่าวอิสติอาซะฮฺเท่านั้น แต่ถ้าหากอ่านอายะฮฺที่มิใช่ต้นสูเราะฮฺอัต-เตาบะฮฺ ก็ถือว่าไม่เป็นอะไรในการอ่านบัสมะละฮฺหลังการกล่าวอิสติอาซะฮฺ และในกรณีการอ่านที่มิใช่ตอนต้นของสูเราะฮฺทั่วไปก็ควรอ่านอิสติอาซะฮฺโดยไม่ต้องอ่านบัสมะละฮฺแต่ถ้าจะอ่านบัสมะละฮฺด้วยก็เป็นที่อนุญาต (เกาะวาอิด ว่า อะหฺกาม ตัจญ์วีด อัล-กุรอาน หน้า 18 โดยสรุป)

والله أعلم بالصواب